b'\n_START_ARTICLE_\nPo\xc5\xa1tni \xc5\xbeig\n_START_PARAGRAPH_\n\xc5\xbdig na po\xc5\xa1tni po\xc5\xa1iljki je oznaka dolo\xc4\x8denega dne in dolo\xc4\x8dene po\xc5\xa1tne enote (kraj sprejema redne po\xc5\xa1tne po\xc5\xa1iljke). Takega \xc5\xbeiga ne moremo tolma\xc4\x8diti kot pe\xc4\x8dat, saj je le grafi\xc4\x8dni odtis datuma, kraja in v\xc4\x8dasih tudi simbola (logotipa) dolo\xc4\x8dene po\xc5\xa1te. _NEWLINE_Praviloma se po\xc5\xa1iljke o\xc5\xbeigosa preko znamk in se s tem ozna\xc4\x8di, da je njihova enkratna uporabnost potekla. O\xc5\xbeigosana znamka, ki predstavlja pla\xc4\x8dilo po\xc5\xa1tne storitve, je hkrati dokument o uradni oddaji po\xc5\xa1iljke. _NEWLINE_Pri oddaji dokumentacije za razne razpise ali dohodnino se \xc5\xa1teje kot dokaz za veljavno (pravo\xc4\x8dasno) oddano po\xc5\xa1iljko ali dokument tudi datum (in ura) na po\xc5\xa1tnem \xc5\xbeigu.\n_START_SECTION_\nPo\xc5\xa1tni \xc5\xbeigi na maksimum karti\n_START_PARAGRAPH_\nPo\xc5\xa1tni \xc5\xbeig na maksimum karti mora odtisniti izklju\xc4\x8dno poobla\xc5\xa1\xc4\x8dena po\xc5\xa1tna uprava. Slikovna (grafi\xc4\x8dna) oblika \xc5\xbeiga in/ali besedila, kakor tudi kraj \xc5\xbeiga (ime po\xc5\xa1tnega urada), morajo imeti povezavo z motivom na po\xc5\xa1tni znamki in motivom razglednice ali z namenom izdaje, najve\xc4\x8dkrat gre za \xc5\xbeig prvega dne izdaje znamke. Vsekakor so sprejemljivi tudi drugi filatelisti\xc4\x8dni \xc5\xbeigi pod pogojem, da se spo\xc5\xa1tuje skladnost kraja \xc5\xbeiga. \xc5\xbdigi, ki jih odtisnejo filatelisti\xc4\x8dne slu\xc5\xbebe majhnih dr\xc5\xbeav, na katerih je le ime dr\xc5\xbeave, so sprejemljivi. \xc5\xbdig mora biti odtisnjen v \xc4\x8dasu veljavnosti po\xc5\xa1te in \xc4\x8dim bli\xc5\xbeje datumu izdaje znamke. \xc5\xbdig, iz katerega je razviden kraj in datum uporabe, mora biti \xc4\x8ditljiv, cel in odtisnjen tako, da je delno na znamki in delno na razglednici, kar velja tako za ro\xc4\x8dne kot strojne \xc5\xbeige.'